Í dag er föstudagurinn 13. desember . Það að talan þrettán beri upp á föstudag gerist einu sinni til þrisvar sinnum á ári . Margir trúa því staðfastlega að slíkur dagur sé sérstakur óhappadagur og kemur það til af því að margir tengja bæði föstudag og töluna þrettán við hrakfarir af ýmsu tagi . Þannig er þrettánda hæðin í háhýsum oft ekki skilgreind sem slík , forðast er að sitja þrettán saman til borðs og til eru þeir sem neita að ganga í hjónaband á þessum degi og aðrir sem hreyfa sig ekki úr húsi þennan dag í öryggisskyni . Samt er talan þrettán óalgeng í íslenskri þjóðtrú og er það fremur í seinni tíð sem Íslendingar hafa tekið upp á því að líta á þessa tölu ásamt með föstudegi sem óheillatákn . Slæmur orðstír tölunnar þrettán á sér þó aldagamlar ástæður sem rekja má allt til Súmera frá því um 3000 f. Kr. þegar þeir lögðu grunn að þeirri talnaspeki sem síðan barst til hins germanska menningarsvæðis . Í sextugakerfinu er gengið út frá tölunni tólf en sé farið út fyrir hana fæst talan þrettán sem gerði hana um leið sérstaka en ekki endilega neikvæða . Sömuleiðis er talið að þessi illa trú á tölunni eigi rætur í síðustu kvöldmáltíð Krists þar sem Júdas var sá þrettándi við borðið . Af sama meiði er sú trú sprottin að föstudagur sé óheilladagur þar sem Kristur var krossfestur á föstudegi . Ýmislegt fleira hefur verið tínt til af þeim sem hafa illan bifur á tölunni þrettán og á föstudegi . Hins vegar eru til aðrir sem líta á þrettán sem hreina happatölu því hún sé sérstök og því til góðs en ekki ills og að föstudagurinn færi fólki mikla gæfu og auðæfi , sbr. þuluna um dagana : Sunnudagur til sigurs , Mánudagur til mæðu , þriðjudagur til þrautar Miðvikudagur til moldar , Fimmtudagur til frama , Föstudagur til fjár , Laugardagur til lukku . Gamalt nafn á föstudegi er frjádagur og felur í sér nafn ásynjanna Freyju eða Friggjar sem samsvarar rómversku ástargyðjunni Venusi enda heitir dagurinn dies veneris á latínu . Til forna var föstudagurinn dagur ásta og frjósemdar og álitinn hamingjudagur . Við skulum því gefa allri illri hjátrú langt nef og vona að dagurinn í dag verð öllum sannkallaður happadagur . Nú þegar líður að jólum er við hæfi að heimsækja Þjóðminjasafnið þar sem fræðast má um ýmislegt sem tengist íslenskum þjóðháttum og þjóðtrú .